| Calandriña das marismas |
| --- |
| En Fuerteventura, Illas Canarias |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Passeriformes |
| Familia: | Alaudidae |
| Xénero: | *Alaudala* |
| Especie: | ***Alaudala rufescens*** |

 |
| Sinonimia |
| * *Alauda rufescens*
* *Calandrella pispoletta*
* *Calandrella rufescens*
 |

Ovos de *Alaudala rufescens minor* no MHNT
A **calandriña das marismas** ou **calandriña apincharada** (***Alaudala rufescens***, antes ***Calandrella rufescens***) é unha pequena ave paseriforme que vive no sur de Eurasia e norte de África (incluídas as Canarias) ; en Galicia é unha ave accidental, a pesar que algunha das subespecies vive no sur e leste da Península Ibérica. É unha ave común cunha ampla área de distribución e a Unión Internacional para a Conservación da Natureza (IUCN) considera que o seu status de conservación é "pouco preocupante".

Taxonomía e sistemática
-----------------------

Esta especie foi orixinalmente descrita como pertencente ao xénero *Alauda*. O nome xenérico que ten agora, *Alaudala*, é un diminutivo de *Alauda*, e o seu nome específico *rufescens* significa en latín 'avermellado', de *rufus*, 'vermello'. Tamén estivo clasificada co nome *Calandrella rufescens*. Antes ou mesmo actualmente, algunhas autoridades consideraron que a *Alaudala athensis*, *Alaudala cheleensis* e *Alaudala somalica* eran subespecies da calandriña das marismas.

### Subespecies

Recoñécense nove subespecies:

* *A. r. rufescens* - (Vieillot, 1819): viven en Tenerife (illas Canarias).
* *A. r. polatzeki* - (Hartert, 1904): viven nas illas Canarias orientais.
* *A. r. apetzii* - (Brehm, AE, 1857): encóntrase no leste e sur da Península Ibérica.
* *A. r. minor* - (Cabanis, 1851): habita desde Marrocos ao noroeste de Exipto e sur de Turquía ata a península do Sinaí e leste de Iraq.
* *A. r. nicolli* - (Hartert, 1909): vive no delta do Nilo (norte de Exipto).
* *A. r. pseudobaetica* - (Stegmann, 1932): no leste de Turquía, Transcaucasia e norte de Irán.
* *A. r. heinei* - (Homeyer, 1873): encóntrase desde Ucraína ao leste de Casaquistán.
* *A. r. aharonii* - (Hartert, 1910): no centro de Turquía.
* *A. r. persica* - Sharpe, 1890: encóntrase desde o leste e sur de Iraq ata o sur e suroeste de Afganistán.

Descrición
----------

A calandriña das marismas é similar en tamaño e aparencia á *Calandrella brachydactyla* (calandriña común) pero xeralmente é de cor máis apagada cun peito máis manchado. Crece ata os 13 ou 14 cm de lonxitude e os sexos son similares. Igual que na calandriña común, a súa cor varía ao longo da súa ampla área de distribución e non é unha boa característica distintiva. É marrón cincenta con manchas escuras pola parte superior e branca pola inferior. Ten un supercilio claro e un curto e robusto bico.

Debe terse coidado para non condundir esta especie coas do xénero *Calandrella*. Esta especie carece das manchas escuras no pescozo que ten a *Calandrella brachydactyla* (calandriña común), e ten un fino manchado polo peito. O bico e cabeza teñen tamén forma diferente nas dúas especies, sendo os desta especie máis curtos, o bico menos cónico e a cabeza menor e máis arredondada. A súa canción é máis rica e variada e imitadora que a da súa parente.

Distribución e hábitat
----------------------

A calandriña das marismas reprodúcese en España, norte de África, e tamén desde Turquía cara ao leste polas zonas semidesérticas de Asia central ata Mongolia e a China. Moitas poboacións, incluíndo as que se reproducen en España e norte de África, son sedentariase non migradoras, pero algunhas en Asia migran desde o norte da súa área cara ao sur en inverno. Esta especie é unha ave errante moi rara no norte e oeste de Europa, incluída Galicia.

Comportamento e ecoloxía
------------------------

É unha ave de campos abertos secos, que incluso prefire solos máis áridos e con menos vexetación que a calandriña común. Fai o niño no chan e pon dous ou tres ovos. Aliméntase de sementes e insectos, isto último especialmente na estación reprodutora.

Notas
-----

1. 1 2 3  "*Calandrella rufescens*". *Lista Vermella de especies ameazadas. Versión 2013.2* (en inglés). Unión Internacional para a Conservación da Natureza. 2012. Consultado o 26 November 2013.
2. ↑  Conde Teira, M. A. (1999). "Nomes galegos para as aves ibéricas: lista completa e comentada" (PDF). *Chioglossa* (A Coruña) **1**: 121–138. Arquivado dende o orixinal (PDF) o 15 de marzo de 2016. Consultado o 28 de setembro de 2016.
3. 1 2  Penas Patiño, Xosé M.; Pedreira López, Carlos (setembro de 2004). Guía das aves de Galicia. Ilustrado por Calros Silvar (2ª ed.). A Coruña: Baía Edicións. ISBN 84-96128-69-5.
4. ↑  Jobling, James A (2010). *The Helm Dictionary of Scientific Bird Names*. London: Christopher Helm. pp. 37, 341. ISBN 978-1-4081-2501-4.
5. ↑  "IOC World Bird List 6.4". *IOC World Bird List Datasets*. doi:10.14344/ioc.ml.6.4.
6. 1 2  Mark Beaman; Steve Madge (1998). *The Handbook of Bird Identification: For Europe and the Western Palearctic*. Christopher Helm. p. 547. ISBN 978-0-7136-3960-5.
7. ↑  "Lesser Short-toed Lark (*Calandrella rufescens*)". *Handbook of the Birds of the World Alive*. Lynx Edicions. Consultado o 17 November 2016.

Véxase tamén
------------

### ligazóns externas

* Ageing and sexing (PDF; 1.9 MB) de Javier Blasco-Zumeta & Gerd-Michael Heinze

|  |  |
| --- | --- |
| Identificadores taxonómicos | 
* ADW: Calandrella\_rufescens
* Avibase: F8736B1065D2A130
* BirdLife: 104007058
* Dyntaxa: 205740
* eBird: lstlar3
* GBIF: 8728578
* iNaturalist: 546379
* IUCN: 216912644
* NBN: NHMSYS0021275201
* TAXREF: 885382
* Xeno-canto: Alaudala-rufescens

 |